Det er uklart hvor og når Tamara de Lempicka ble født: noen kilder nevner «rundt 1895 i Moskva», andre nevner 1898 og Polen. Selv sa hun at hun ble født i Warszawa i 1898 eller senere. Hennes mor var Malvina Dekler, som kom fra en rik polsk bankierfamilie, men hennes far, Boris Gurwik-Gorski, var en suksessrik russisk-jødisk kjøpmann. Som attenåring giftet hun seg med greve Tadeusz de Lempicki i Sankt Petersburg og flyktet fra Den russiske revolusjon til Paris som tyveåring (eller fire- eller femogtyveåring). Tidlig på 1920-tallet begynte hun å studere kunst, og allerede i 1923 hadde hun avholdt en rekke utstillinger. I Paris fikk hun arkitekten og designeren Robert Mallet-Stevens til å innrette et kromskinnende atelier til henne.